20-vuotiaan savolaismiehen varusmiespalvelus Karjalan lennostossa Siilinjärvellä ei sujunut parhaalla mahdollisella tavalla.

Lentosotamies rikkoi määräyksiä viime vuoden lokakuussa niin usein, että tekoja puitiin lopulta Pohjois-Savon käräjäoikeudessa.

Oikeus tuomitsi miehen sakkoihin vartiointirikoksesta, lievästä vartiointirikoksesta, lievästä pahoinpitelystä ja kahdesta lievästä palvelusrikoksesta.

Vartiointirikokset tapahtuivat Ruska-harjoituksen yhteydessä. Ensin lentosotamies oli nukahtanut kesken tulivartiotehtävän. Saman vuorokauden aikana mies nukahti myös vartiotehtävässään kulunvalvontapaikalla. Jälkimmäinen nukahtaminen oli rikoksena vähäinen.

Mies itse kiisti olleensa unessa. Oikeus uskoi kuitenkin todistajaa, joka kertoi vartiomiehen nukahtamisesta.

Saman Ruska-harjoituksen yhteydessä mies äityi riitelemään alikersantin kanssa. Suusanallisen kovun aiheena olivat ruokailussa nautittavien pitsojen määrä.

Riidan yhteydessä lentosotamies tönäisi alikersanttia tuomittavalla tavalla. Mies kiisti syytteen, mutta oikeus uskoi alikersantin kertomusta.

Palvelusrikokset tapahtuivat pari viikkoa myöhemmin. Kaminan puhdistukseen määrätty mies jätti tehtävänsä kesken ja lähti ruokailemaan varuskuntaravintola Cirrukseen.

Mies myönsi, että kamina jäi putsaamatta, mutta rikoksen hän kiisti. Mies selitti oikeudessa olleensa ”eräänlaisessa pakkotilassa Sotinpurolla tapahtuneen moottorimarssin jälkeen”, minkä vuoksi hän ei pystynyt suorittamaan määrättyä tehtävää.

Ravintolassa ruokailuakaan mies ei pitänyt rikoksensa. Miehen mukaan hän ei tiennyt, ettei maastoruokailusta ole lupaa poistua ravintolaan.

Todistaja korosti kuitenkin, että kuuden miehen ryhmästä syytetty oli ainoa maastoruokailusta poistunut.

– Käräjäoikeus pitää notoorisena (yleisesti tunnettuna), että (lentosotamiehen) on varusmieskoulutuksen tuossa vaiheessa täytynyt ymmärtää, että hän ei voi jättää hänelle määrättyä palvelustehtävää kesken ja lähteä ilman esimiehen lupaa ruokailemaan varuskuntaravintolaan, tuomion perusteluissa todetaan.

Rangaistus miehen syyksi luetuista rikoksista on 25 päiväsakkoa. Miehen maksettavaksi tulevat 475 euron sakot.

Koska mies kiisti esitutkinnassa kaikki teot, oikeuteen marssitettiin tönäisyn kohteeksi joutuneen alikersantin lisäksi kolme todistajaa. Mies sai maksettavakseen yhteensä 685 euron todistelukustannukset.

Kun mukaan ynnätään 80 euron rikosuhrimaksu, nousi lentosotamiehen lasku yhteensä 1 440 euroon.

Lue lisää: Tilanne sotilaiden ja poliisin välillä kärjistyi Tikkakoskella – sanailun jälkeen komisariota uhattiin rynnäkkökiväärillä